Ehdotus asetukseksi hirvieläinten näivetystaudin seurannasta, perustelumuistio

Yleistä

Asetuksella säädetään hirvieläinten näivetystaudin seurannasta poroissa ja tarhatuissa hirvieläimissä. Kyseessä on eläintautilain (441/2013) 17 §:ssä tarkoitettu eläinten terveydentilan ja eläintautien esiintymisen seuraamiseksi toteutettava pakollinen eläinten joukkotutkimus (*seurantatutkimus*), jota EU-lainsäädäntö edellyttää. Asetus täydentää tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annettua Euroopan parlamentin ja neuvoston asetusta (EY) N:o 999/2001 (*TSE-asetus*). Euroopan komissio on ehdottanut kolme vuotta kestävän hirvieläinten näivetystaudin seurantaohjelman lisäämistä TSE asetuksen III liitteeseen. Ehdotusta on puollettu komission pysyvässä komiteassa 17.5.2017 ja se on tarkoitus hyväksyä syksyllä 2017.

Seurantaohjelma perustuu Euroopan elintarviketurvallisuusviranomaisen (EFSA) suositukseen, ja sen tarkoituksena on selvittää, esiintyykö tietyissä jäsenvaltioissa, kuten Suomessa, TSE-tauteihin kuuluvaa hirvieläinten näivetystautia. Hirvieläinten näivetystautia todettiin tunturipeuroissa Norjassa keväällä 2016. Tämä oli ensimmäinen kerta, kun hirvieläinten näivetystautia on todettu Euroopassa. Norjan tekemissä jatkoselvityksissä todettiin neljä tapausta lisää, kaksi tuntipeuroissa ja kaksi hirvissä. Nyt on tarkoitus selvittää, esiintyykö hirvieläinten näivetystautia niissä jäsenvaltioissa, joissa on hirviä tai poroja.

Seuranta kohdennetaan kuolleisiin, lopetettuihin, sairaana teurastettuihin tai lihantarkastuksessa hylättyihin yli 12 kuukauden ikäisiin hirvieläimiin. Luonnonvaraisista hirvieläimistä (metsäpeura, hirvi, valkohäntäpeura ja metsäkauris) ja poroista tulisi saada kolme vuotta kestävän seurantaohjelman aikana yhteensä 3000 näytettä. Myös tarhatuista hirvieläimistä (metsäpeura, hirvi, valkohäntäpeura, saksanhirvi ja metsäkauris) tulisi saada mahdollisuuksien mukaan kolmen vuoden aikana 3000 näytettä. Suomessa on kuitenkin vain muuta eläintarha, jossa tarhataan kohde-eläimiin kuuluvia lajeja, joten tarkoitus on tutkia ne näytteet, jotka on mahdollista saada. Jos seurantaohjelma viedään läpi TSE-asetuksen mukaisesti eikä tapauksia löydy, voidaan suurella todennäköisyydellä katsoa, ettei kyseisessä jäsenvaltiossa esiinny hirvieläinten näivetystautia.

Asetuksella säädetään poroista tai tarhatuista hirvieläimistä vastuussa olevan toimijan velvollisuudesta huolehtia näytteen toimittamisesta Elintarviketurvallisuusvirastoon tutkittavaksi. Toimija voi täyttää velvoitteen joko toimittamalla näytteen itse tai ilmoittamalla eläimen kuolemasta, lopetuksesta tai teurastuksesta kunnaneläinlääkärille, joka huolehtii näytteen ottamisesta ja sen toimittamisesta Elintarviketurvallisuusvirastoon. Jos tarkastuseläinlääkäri on tarkastanut eläimen, hän huolehtii näytteen ottamisesta ja sen lähettämisestä Elintarviketurvallisuusvirastoon. Näytteeksi toimitetaan joko kuolleen eläimen pää tai pala aivorungosta. Elintarviketurvallisuusvirasto antaa tarkemmat ohjeet näytteiden ottamisesta, pakkaamisesta ja lähettämisestä.

Vaikutusarviointi

Elintarviketurvallisuusvirasto maksaa näytteen lähettämisestä ja tutkimuksesta aiheutuvat kustannukset. Jos kunnaneläinlääkäri huolehtii näytteen ottamisesta ja lähettämisestä, aluehallintovirasto korvaa toimituksesta aiheutuvat kustannukset kunnalle.

Näytteiden lähettämisestä ja näytteenotosta aiheutuu arviolta 31000 euron lisäkustannukset Elintarviketurvallisuusviraston käyttöön asetetulle eläinlääkintähuoltomomentille. Kustannukset voidaan kattaa momentin sisäisellä määrärahasiirrolla. Kunnaneläinlääkärien ottamista näytteistä oletetaan koituvan vain vähäisiä lisäkustannuksia, jotka voidaan kattaa aluehallintovirastojen käyttöön asetetulle eläinlääkintähuoltomomentille varatusta määrärahasta. Näytteiden käsittelystä ja laboratoriotutkimuksista aiheutuu arviolta 20000 euron kustannukset Elintarviketurvallisuusvirastolle. Kustannukset voidaan kattaa viraston toimintamäärärahoista.

Euroopan unionilta haetaan osarahoitusta laboratoriotutkimuksiin ja näytteiden lähetyskustannuksiin.

Velvoitteesta aiheutuu jonkin verran vaivaa toimijoille, mutta kustannuksista vastaa valtio. Osoitus siitä, ettei Suomessa suurella todennäköisyydellä esiinny hirvieläinten näivetystautia, on koko Suomen ja elinkeinon etu.

Valmistelu

Ehdotusta on valmisteltu virkatyönä yhteistyössä Elintarviketurvallisuusviraston asiantuntijoiden kanssa.

Yksityiskohtaiset perustelut

1 §. *Soveltamisala*

Pykälässä ehdotetaan viitattavaksi TSE-asetuksen säännöksiin, jota ehdotetulla asetuksella täydennetään toimijoiden velvoitteiden osalta.

2 §. *Määritelmät*  
Pykälään ehdotetaan määritelmää tarhatuille hirvieläimille. Määritelmään ei sisälly kuusipeura, koska kuusipeura ei kuulu seurannan kohde-eläimiin sen perinnöllisen vastustuskyvyn takia.

3 § *Seuranta tarhatuissa hirvieläimissä*

Pykälässä ehdotetaan täsmennettäväksi missä olosuhteissa tarhatuista hirvieläimistä tulee lähettää näytteitä tutkittaviksi hirvieläinten näivetystaudin varalta.

Koska tutkittaviksi määrättyjä hirvieläimiä on vain muutamassa eläintarhassa Suomessa, ehdotetaan säädettäväksi, että kaikki kohderyhmään kuuluvat eläimet on tutkittava seurantaohjelman aikana.

4 §. *Seuranta poroissa*

Pykälällä ehdotetaan täsmennettäväksi missä olosuhteissa poroista tulee lähettää näytteitä tutkittaviksi hirvieläinten näivetystaudin varalta.

Koska kohderyhmään kuuluvia poroja arvioidaan olevan enemmän kuin seurantaohjelmassa tarvitaan, ja näytteiden tulee olla maantieteellisesti edustavia, ehdotetaan säädettäväksi, että näytteiden lähetys voidaan lopettaa kun paliskunnasta on tutkittu 30 eläintä.

5 § *Vastuu näytteenotosta*

Pykälässä ehdotetaan säädettäväksi eläimistä vastuussa olevan toimijan velvollisuudesta huolehtia siitä, että kohderyhmään kuuluvasta eläimestä toimitetaan näyte tutkittavaksi Elintarviketurvallisuusvirastoon. Toimija voisi myös huolehtia näytteen otosta ilmoittamalla eläimen kuolemasta, lopetuksesta tai teurastuksesta kunnaneläinlääkärille, joka huolehtii näytteen ottamisesta ja sen toimittamisesta Elintarviketurvallisuusvirastoon.

Osa poroista teurastetaan suoramyyntiin tai omaan käyttöön ilman lihantarkastusta. Jos tällainen eläin on ollut sairas tai kuihtunut ennen teurastusta, toimija olisi velvollinen toimittamaan siitä näytteen Elintarviketurvallisuusvirastoon. Jos eläimen sairaus tai kuihtuminen huomataan lihantarkastuksen yhteydessä, tai eläin hylätään lihantarkastuksessa, tarkastuseläinlääkäri olisi velvollinen huolehtimaan näytteen toimittamisesta Elintarviketurvallisuusvirastoon.

6 § *Voimaantulo ja voimassaoloaika*

Asetus tulisi voimaan 1.1.2018. Sen voimassaolo päättyisi 31.12.2020, eli voimassaoloaika vastaisi TSE-asetuksen mukaisen seurantaohjelman kestoa koskevia vaatimuksia.